----

----

III Közlemények

Európai Élelmiszer-biztonsági Hatóság

----

FELHÍVÁS AZ EURÓPAI ÉLELMISZER-BIZTONSÁGI HATÓSÁG TUDOMÁNYOS BIZOTTSÁGÁBAN ÉS TUDOMÁNYOS TESTÜLETEIBEN VALÓ TAGSÁGRA IRÁNYULÓ SZÁNDÉKNYILATKOZAT BENYÚJTÁSÁRA

(2005/C 289 A/01)

Ez a felhívás azoknak a tudósoknak szól, akik szeretnének az élelmiszerjog általános elveiről és követelményeiről, az Európai Élelmiszer-biztonsági Hatóság (EFSA) létrehozásáról, és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelettel (1) létrehozott Európai Élelmiszer-biztonsági Hatóság Tudományos Bizottsága vagy egyik tudományos testülete tagjává válni. A Hatóság állandó székhelye Pármában, Olaszországban található.

A rendelet 28. cikkének (5) bekezdése alapján a Hatóság Tudományos Bizottsága és tudományos testületei háromévente megújíthatók. A megújítás 2006 májusában esedékes, hiszen a Tudományos Bizottság és a tudományos testületek 2003 májusa óta működnek. Ennek a felhívásnak az a célja, hogy az alábbiakban említett területeken szakértelemmel rendelkező, legjobb európai tudósokat megtalálja az EFSA testületei és a Tudományos Bizottság számára. A jelenlegi szakértők jegyzéke megtalálható a http://www.efsa.eu.int/science_en.html weboldalon. A felhívás nyitott az Európai Unió (EU) valamennyi tagállama, az Európai Szabadkereskedelmi Társulás (EFTA) tagországai, az EU-hoz csatlakozni kívánó és a tagjelölt országok, valamint más európai államok szakemberei számára. Az EFSA Tudományos Bizottságának és tudományos testületeinek jelenlegi tagjai is jelentkezhetnek újbóli kinevezésre. Nem európai országok szakemberei is benyújthatják jelentkezésüket, azonban azokat csak akkor veszik figyelembe, ha az európai szakértők között nem találják meg a megfelelő szintű szakértelemmel rendelkező jelentkezőket.

Az Európai Élelmiszer-biztonsági Hatóság

A Hatóság egyik fő feladata, hogy tudományos szakvéleményeket adjon ki és tanácsadással szolgáljon a Közösség jogszabályainak és politikáinak alátámasztására minden olyan területen, amely közvetlenül vagy közvetve hatással lehet az élelmiszerek és állati takarmányok biztonságára, valamint az ehhez szorosan kapcsolódó kérdésekre az állatok egészsége és jóléte, illetve a növényegészségügy terén. A Hatóság független információkat nyújt ezekben a témakörökben és figyelmeztet a felmerülő kockázatokra. Feladatai közé tartozik még a táplálkozási/élelmezési kérdéseket érintő tudományos szakvélemények kiadása és tudományos tanácsadás, különösen a Közösség jogszabályaival, a géntechnológiával módosított szervezetekkel és az új élelmiszeripari technológiákkal kapcsolatban. A függetlenség, átláthatóság és tudományos minőség kiemelkedő szintjének biztosításával a Hatóságnak a terület elfogadott hivatkozási pontjaként kell működnie. Saját szakapparátusa mellett a Hatóság, tevékenységeinek támogatása céljából, az EU-n belüli szakértő szervezetekből álló hálózatokat is irányítani fog.

A Hatóság Tudományos Bizottságának és tudományos testületeinek szerepe

A Tudományos Bizottság felelős több tudományos testület hatáskörébe eső, több területet érintő, illetve a tudományos testületek illetékességén kívül eső kérdésekkel kapcsolatos tudományos szakvélemények készítéséért, illetve a tudományos tanácsadásért. A bizottság feladatai közé tartozik a különböző testületek tudományos véleményeinek következetességét biztosító általános koordináció is.

Szakértőket keresünk az alábbi területeken: kockázatértékelés, élelmiszerfogyasztás és expozíció becslése, környezetvédelmi kockázatértékelés, mikrobiológia, toxikológia, emberi táplálkozás, járványtan, állategészségügy, állatjólét, humánorvos-tudomány, állatorvos-tudomány, élelmiszer-higiénia, élelmiszer-technológia, kémia, biológia, biokémia, élettel foglalkozó tudományok.

A tudományos testületek saját illetékességi területükön belül felelősek a Hatóság tudományos szakvéleményeinek elkészítéséért, illetve szükség esetén egyéb tanácsadás nyújtásáért.

A tudományos testületek illetékessége, valamint az ennek megfelelő szakterületek, amelyekre ez a felhívás vonatkozik:

A Tudományos Bizottság és a tudományos testületek összetétele

A Tudományos Bizottság a tudományos testületek elnökeiből és hat független szakértőből áll.

A tudományos testületek megfelelő számú független tudományos szakértőből állnak. A tudományos testületek számát és nevét a Bizottság a műszaki és tudományos fejlődés tükrében, a hatóság kérelme alapján, a módosított 178/2002/EK rendelet 58. cikkének (2) bekezdésében említett eljárásnak megfelelően módosíthatja.

Jelentkezési feltételek

A pályázóknak rendelkezniük kell

Kiválasztási feltételek

Előnyben részesülnek azok a pályázók, akik rendelkeznek:

Előnyben részesülnek továbbá azok a pályázók, akik ismerik a dokumentumcsere és a kommunikáció modern, elektronikus eszközeinek használatát, mivel a Hatóság él az ezen technikák által nyújtott lehetőségekkel.

Függetlenség, kötelezettségvállalási és érdekeltségi nyilatkozat

A Tudományos Bizottság és a tudományos testületek tagjait személyenként nevezik ki. A pályázóknak mellékelniük kell egy nyilatkozatot, amelyben vállalják, hogy minden külső befolyás nélkül lépnek fel, valamint meg kell nevezniük azokat az érdekeltségeiket, amelyekről feltételezhető, hogy veszélyeztetik függetlenségüket.

Kiválasztási eljárás, kinevezés és hivatali idő

A jelentkezési feltételeknek megfelelő pályázatokat továbbítják egy összehasonlító értékelésre, amelyet a fent megadott kiválasztási feltételek alapján a Hatóság végez.

A Hatóság fenntartja annak jogát, hogy a Tudományos Bizottság vagy egy tudományos testület tagságára vonatkozóan benyújtott pályázatok összefüggésében a pályázók szakmai tapasztalataival kapcsolatban harmadik felekkel konzultáljon.

A Tudományos Bizottság és a tudományos testületek tagjait az ügyvezető igazgató javaslata alapján az Igazgatótanács nevezi ki. A Tudományos Bizottságot és a tudományos testületeket háromévente újítják meg, legközelebb 2006 májusában. Az újbóli kinevezésüket kívánó bizottsági és testületi tagoknak újra pályázniuk kell.

A pályázók legfeljebb három tudományos testület – beleértve a Tudományos Bizottságot – tagságára vonatkozóan nyújthatnak be pályázatot, azonban csak vagy egy tudományos testület, vagy a Tudományos Bizottság tagjának nevezhetők ki. A pályázókat előzetes beleegyezésüket követően kinevezhetik olyan tudományos testület tagjává is, amelyre vonatkozóan nem nyújtottak be pályázatot. A tagság feltételeinek megfelelő, de ki nem választott pályázókat felkérhetik a tartalék tagok sorába, vagy arra, hogy egy tudományos testület munkacsoportjának ad hoc szakértőjeként hozzájáruljanak a testület tevékenységéhez.

Esélyegyenlőség

Az EFSA külön hangsúlyt helyez a diszkrimináció minden formájának megelőzésére, és határozottan támogatja női jelentkezők részvételét a pályázatban.

Részvétel az üléseken

A tagoknak fel kell készülniük arra, hogy a Tudományos Bizottság és/vagy a tudományos testület valamennyi ülésén részt vegyenek, és azokhoz hozzájáruljanak. A Tudományos Bizottság és a tudományos testületek (a munka mennyiségétől függően) előre láthatóan évente öt–tíz alkalommal tartanak kétnapos üléseket, rendszerint az olaszországi Pármában. A tudományos testületek tagjainak továbbá szükség esetén részt kell venniük a munkacsoportok ülésein is, ami további kötelezettségeket jelent. Az ülések munkanyelve az angol, valamint a dokumentumok nagy része is angolul készül. A pályázóknak azt is figyelembe kell venniük, hogy az üléseket jelentős mennyiségű előkészítő munka előzi meg.

A Tudományos Bizottság és a tudományos testületek tagjai nem részesülnek díjazásban, azonban minden egész napos ülésre vonatkozóan jogosultak 300 euro térítésre, amely a közeljövőben valószínűleg 450 euróra emelkedik. A tagok továbbá utazási hozzájárulást és napidíjat is kapnak a Hatóság eljárási szabályzatában meghatározott osztályok alapján.

Pályázati eljárás

A Hatóság kifejezetten javasolja webalapú online pályázatbenyújtási lehetőségének használatát, azonban a postai úton benyújtott pályázatokat is elfogadja.

Az online pályázati lap a Hatóság weblapján (www.efsa.eu.int) érhető el, és azon az oldalon keresztül kell benyújtani. A papíralapú pályázati lapot szintén le lehet tölteni a Hatóság weblapjáról (www.efsa.eu.int), illetve postai úton is igényelhető az alábbi címen:

European Food Safety Authority (EFSA)

Anja Van Impe

Call for expression of interest – Committee and Panel experts 2006

Largo Natale Palli 5/A

I-43100 Parma

Amennyiben a pályázatot nem online nyújtják be, azt ugyanerre a címre kell elküldeni ajánlott levél formájában.

A későbbiekben igazoló dokumentumok benyújtását is kérhetik.

A pályázók az Európai Közösség valamennyi hivatalos nyelvén benyújthatják pályázatukat, azonban a kiválasztási eljárás elősegítése érdekében kívánatos az angol nyelv használata.

Minden pályázatot bizalmasan kezelnek.

A pályázat benyújtásának határideje

A pályázatokat legkésőbb 2006. január 7-én (postai bélyegző dátuma) kell benyújtani elektromos formában online a www.efsa.eu.int weboldalon, vagy ajánlott levélben a fenti címre.

A Hatóság fenntartja annak jogát, hogy a fenti dátumot követően benyújtott jelentkezéseket figyelmen kívül hagyja.

----

(1)HL L 31., 2002.2.1., 1. o. Az 1642/2003/EK rendelettel (HL L 245., 2003.9.29., 4. o.) módosított rendelet.

----